recursal/SuperWikiNEXT-32B huggingface dataset:
**משל הזאב והכלב** (בצרפתית: **Le Loup et le Chien**) הוא משל שכתב המשורר וממשיל המשלים הצרפתי ז'אן דה לה פונטן. זהו המשל החמישי המובא בספרו הראשון (Livre I des Fables de La Fontaine (צר')) שיצא לאור בשנת 1668.

המשל, הוא עיבוד מחדש של יצירה מהעת העתיקה שכתבו איזופוס ופובליוס טרנטיוס אפר. ובו מוסר השכל הנוגע אל הנוחות שקשורה שבשעבוד וחוסר הביטחון של החופש.

תקציר המשל
----------

זאב רזה ומורעב משוטט, פוגש בכלב שמירה גדול ושמן, ומייד הבין שעימות איתו אינו בא בחשבון. שכן יתרונו הפיזי ניכר. במקום זאת, החליט להחמיא לו על נראותו המרשימה. שכן, הזאב היה שמח להיות גדול וחזק כמותו.

בתגובה, ענה לו הכלב. שאם הוא רוצה להיות כמותו, עליו לפרוש מחיי הפרא ולהתביית. שכן חייו אינם נוחים ועליו לחפש אחר מזון ולהתמודד עם קשיים רבים.

מה עלי לעשות? השיב הזאב לא הרבה; ענה הכלב, עליך לרדוף אחרי בני האדם ולעשות את רצונם. כך תקבל את כל צורכך. הזאב התפתה, אך בראותו את הקולר שעל צאוור הכלב, שאל למשמעותו. וכשהבין הזאב שהקולר משמש לחיבורו לרצועה, ואף לקשירתו. חזר בו הזאב מקנאתו לכלב. שכן לא מוכן היה לוותר על החופש שבחיי הפרא.

### מוסר השכל

אף על פי שמוסר ההשכל אינו חד משמעי ומפורש, ניתן לראות מהמשל, שעדיף להיות עני וחופשי, מאשר להיות עשיר ומשועבד. או להיות כלוא ב״כלוב של זהב״.

במשל, הכותב מביא שני בעלי חיים הדומים מאוד, אך גם שונים מאוד באותו הזמן. שכן, הם משתייכים לאותה משפחה טקסומונית אך שונים זה מזה באורח חייהם; הזאב - שנוהג להימנע מבני האנוש ובכך צריך לצוד את מזונו והשני - כלב הבית, שתלוי בבני האנוש. ובכך מציג הכותב שני תנאים: חוסר ביטחון הקשור לחופש ונוחות הקשורה לשעבוד.

הכותב, מנסה גם להתייחס לחסות השלטונות שאפשרה לו לכתוב, אך לעיתים, הטילה עליו צנזורה.

ראו גם
------

ויקישיתוף מדיה וקבצים בנושא **הזאב והכלב** בוויקישיתוף
* ז'אן דה לה פונטן

קישורים חיצוניים
----------------

* LES GRANDS CLASSIQUES תמליל המשל (בצרפתית).
* Ésope Fables Émile Chambry תמליל המשל מפי איזופוס ופירושו לצרפתית מודרנית (בצרפתית).

הערות שוליים
------------

1. ↑  Phèdre, fables, livre III, remacle.org
2. ↑  Aesop, **Ésope Fables Émile Chambry**, 1927
3. ↑  Le Loup et le Chien - Jean de LA FONTAINE - Vos poèmes - Poésie française - Tous les poèmes - Tous les poètes, www.bonjourpoesie.fr
4. ↑  "Study Shows Why You Can't Have Wolves as Pets". *Haaretz* (באנגלית). נבדק ב-2022-12-20.
5. ↑
6. ↑
חברת **Safari Ltd**, בעברית: **ספארי בע"מ**, היא חברת צעצועים אמריקנית המתמקדת בייצור דגמי ובובות בעלי חיים, לרבות מיניאטורות דינוזאורים, במטרה מוצהרת לקדם את ידיעת הטבע ושימור בעלי החיים באמצעות משחק חינוכי. החברה - שנוסדה ב-1982 - היא חברה פרטית בערבון מוגבל, בבעלות משפחת רובל ופריינטה.

היסטוריה
--------

חברת ספארי נוסדה ב-1982 בידי ברנרד ורוזמרין רובל, בעל ואשה ממוצא גרמני. מטרתם הייתה לעזור בקידום שימור חיות בר ובעלי חיים בסכנת הכחדה על ידי עירור המודעות למינים בסכנת הכחדה. את ההשראה הם קיבלו מחבילת קלפי משחק שעליהם צילומים של בעלי חיים, ובתחילת דרכם צילמו חיות בר בפלורידה ומכרו את הצילומים לגני חיות ומקומות בילוי נוספים.

אחרי שחזרו לגרמניה, הם נתקלו בבובות חינוכיות, דבר שגרם להם לשנות את פעילות החברה ליצירת בובות ודגמי בעלי חיים באיכות מוזיאונית, שנועדו למשחק חינוכי. בנוסף לחיות בר הם תכננו וייצרו גם בובות של בעלי חיים פרה-היסטוריים ובפרט מיניאטורות דינוזאורים. כדי לייצר מיניאטורות דינוזאורים מדויקות מדעית ואמינות הם נעזרו בפלאונטולוגים מוסמכים, שסייעו להם בתכנון הדגמים. בנוסף, החברה חתמה ב-1986 על שיתוף פעולה עם מוזיאון קרנגי להיסטוריה של הטבע לייצור קו מוזיאונים של דגמי דינוזאורים איכותיים.

כיום חברת ספארי נמצאת בבעלות נכדם של בני הזוג רובל, אלכסנדר פריינטה. הוא גם ראש החברה ביחד עם אשתו, כריסטינה פריינטה.

קו מוצרים
---------

בובת טריצרטופס של ספארי שנועדה למשחק חינוכי של ילדים
חברת ספארי מייצרת למעלה מ-1000 סוגים של בובות ודגמים בדמות בעלי חיים, בהם:

* מיניאטורות דינוזאורים ובעלי חיים פרה-היסטוריים
* חיות בר כגון חיות סוואנה (אריות, פילים וכו'), ג'ונגלים, יונקים, עופות וזוחלים
* חיות ים כגון לווייתנאים, כרישים, דגים וחסרי חוליות
* חיות חווה חקלאית ובעיקר סוסים
* דרקונים וחיות אגדתיות

הבובות עשויות מ-PVC נטול פתלייט ועופרת, ועומדים בתקני בטיחות בינלאומיים.

השאיפה היא ליצור דגמי בעלי חיים כמה שיותר מציאותיים ומדויקים מדעית, ולפני יצירת התפסיל של בעל חיים מסוים, אמנים וחוקרים מטעם החברה חוקרים אותו ואת האנטומיה שלו, כדי ליצור תפסיל כמה שיותר מציאותי ומדויק מדעית. אחרי אישורו הוא נשלח לייצור המוני. ככלל, רוב הדגמים נצבעים ידנית, כדי לשקף שונות ביולוגית ולהבטיח צביעה איכותית. שם החיה כתוב על גחונה כדי לאפשר זיהוי קל שלה.

החברה זכתה בפרסים רבים על דגמיה.

בנוסף מפעילה החברה את SafariPedia, אנציקלופדיה מקוונת דמוית ויקיפדיה שבה אפשר ללמוד עוד על בעלי החיים שאותם היא מייצרת.

באתר החברה, מוכרת ספארי צעצועים (כגון בובות פרווה) ומשחקים חינוכיים נוספים (כגון פאזלים) בנושא בעלי חיים ודינוזאורים. היא מוכרת מוצרים נוספים בנושא כגון ספרי ילדים, תיקי גב ועוד.

הקמע של החברה הוא ברני האליגטור הידידותי, הקרוי על שם מייסד החברה ברנרד רובל.

בובות ודגמים של החברה נמכרים במספר חנויות בישראל ובהן חנות מוזיאון הטבע ע"ש שטיינהרדט של אוניברסיטת תל אביב.

קישורים חיצוניים
----------------

* אתר האינטרנט הרשמי של Safari Ltd
* Safari Ltd, ברשת החברתית אקס (טוויטר)

* Safari Ltd, ברשת החברתית אינסטגרם

* Safari Ltd, באתר פינטרסט

הערות שוליים
------------

1. ↑  ראו en:Safari Ltd#Awards and recognition בויקיפדיה האנגלית והסימוכין שם.
**UnionPay** (בסינית: **银联**; בפין-יין: **Yínlián**), ידוע גם כ-**China UnionPay** (בסינית: **中国银联**; בפין-יין: **Zhōngguó Yínlián**) או על פי ראשי התיבות שלה **CUP** או **UPI**, היא תאגיד שירותים פיננסיים (אנ') שבסיסה בשאנגחאי, סין. התאגיד מספק כרטיסי בנק ושירותי בנק בסין היבשתית. China UnionPay, שנוסדה ב-26 במרץ 2002, שייכת לתעשיית כרטיסי הבנקאות של סין, הפועלת באישור הבנק העממי של סין (אנ') (PBOC). UnionPay היא גם רשת המאפשרת העברת כספים אלקטרונית, והרשת הבין-בנקאית היחידה בסין הפועלת בכל הכספומטים של כל הבנקים ברחבי המדינה. ניתן להשתמש בכרטיסי UnionPay ב-180 מדינות ואזורים ברחבי העולם.

בשנת 2015 עקפה UnionPay את ויזה ומאסטרקארד בשווי הכולל של התשלומים שבוצעו על ידי לקוחות שונים בשירותיה, והפכה לתאגיד שירותי הבנק הגדולה בעולם עם זאת, רק 0.5% מהיקף התשלומים במסגרת שירותי הבנק מתרחשים מחוץ לסין.

UnionPay מציעה שירותי תשלומים ניידים ומקוונים (אנ').

היסטוריה
--------

הבנק העממי של סין אישר את הקמתו של תאגיד China UnionPay ב-2002, וזמן קצר לאחר מכן, ב-26 במרץ 2002, התאגיד הושק בשאנגחאי. עובדי בנק סין לבניין שימשו כחברים הראשונים בתאגיד. עם זאת, הרעיון ליישום תאגיד סיני מאוחד לשירותים פיננסים היה קיים עוד מ-1993, עם הקמתו של "פרויקט כרטיס הזהב" בו תמך במוצהר המנהיג הסיני ג'יאנג דזה-מין. UnionPay נחשב לצאצא של הפרויקט הזה, אם כי היו ניסיונות רבים לאחד את השירותים הפיננסים השונים במדינה מאז שנות ה-90.

קישורים חיצוניים
----------------

ויקישיתוף מדיה וקבצים בנושא **UnionPay** בוויקישיתוף
* 

* אתר האינטרנט הרשמי של UnionPay (באנגלית)
* UnionPay, ברשת החברתית פייסבוק

* UnionPay, ברשת החברתית אקס (טוויטר)

הערות שוליים
------------

1. 1 2  Introduction\_UnionPay International, www.unionpayintl.com
2. 1 2  UnionPay takes top spot from Visa in $22 trillion global cards market - RBR, Finextra Research, ‏22 ביולי 2016 (באנגלית)
3. ↑  UnionPay offers secure and convenient payment service for Chinese students studying abroad, www.unionpayintl.com
4. ↑  Remarks by Mr. Dai Xianglong, Governor of the PBCat the Opening Ceremony of China Unionpay, www.pbc.gov.cn
5. ↑  The People's Bank of China--News, web.archive.org, ‏6 ביוני 2008
**XL אירווייז צרפת** (באנגלית: **XL Airways France**), לשעבר "סטאר איירליינס", הייתה חברת תעופה צרפתית שפעלה מנמל התעופה פריז שארל דה גול. החברה הפעילה טיסות סדירות ליעדים באפריקה, במזרח התיכון, ארצות הברית והקריביים.

היסטוריה
--------

חברת התעופה נוסדה על ידי סדריק פאסטור (Cédric Pastour) באוגוסט 1995, תחת השם "סטאר אירופה". באוקטובר 1997 שינתה החברה את שמה ל"סטאר איירליינס". ב-23 בנובמבר 2006 שינתה החברה את שמה לשמה הנוכחי. ב-12 בספטמבר 2008, חברת התיירות XL, תחתיה פעלה החברה הודיעה על פשיטת רגל וחברת התעופה נקנתה על ידי בנק Straumur.

בספטמבר 2019 הודיעה החברה על פשיטת רגל, והפסיקה למכור כרטיסים.

פעילות החברה בישראל
-------------------

החברה הפעילה 3–5 טיסות שבועיות בין נמל התעופה שארל דה גול בפריז לנמל התעופה בן-גוריון.

צי המטוסים
----------

צי המטוסים של החברה נכון לדצמבר 2018:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| J | Y | סה"כ |
| איירבוס A330-200 | 3 | — | 21 | 343 | 364 |  |
| איירבוס A330-300 | 1 | — | — | 408 | 408 |  |
| סה"כ | 4 | — |  |

קישורים חיצוניים
----------------

ויקישיתוף מדיה וקבצים בנושא **XL אירווייז צרפת** בוויקישיתוף
* 

* אתר האינטרנט הרשמי של XL אירווייז צרפת

הערות שוליים
------------

1. ↑  "XL's Airways Germany and France businesses continue to operate". *travelweekly.co.uk*. אורכב מ-המקור ב-2015-06-20. נבדק ב-2 במאי 2015. `{{cite web}}`:  (עזרה)
2. ↑  דני שדה ותומר הדר, עוד חברת תעופה קרסה: XL איירווייס, באתר כלכליסט, ‏20 בספטמבר 2019
3. ↑  פרטי צי המטוסים של XL אירווייז צרפת, באתר airfleets.net (באנגלית)
**אָאֵרוֹסְוִיט** (באוקראינית: **Аеросвіт**; באנגלית: **Aerosvit**) הייתה חברת תעופה פרטית באוקראינה. בסיסה היה בנמל התעופה הבינלאומי בוריספיל הסמוך לקייב. החברה נכנסה להליך פירוק בתחילת שנת 2013.

תולדות החברה
------------

החברה נוסדה ב-25 במרץ 1994. באפריל של אותה שנה החלה להפעיל טיסות בקווים שבין קייב לתל אביב, אודסה, סלוניקי, אתונה ולרנקה. באוקטובר החלה לטוס גם למוסקבה. סוג המטוס הראשון שהיה בבעלותה הוא בואינג 737.

62% ממניותיה של אארוסוויט נמצאו בידיהם של בעלי מניות אוקראינים פרטיים, בעוד השאר הוחזקו בידי חברות המשקיעות בה. ב-7 בינואר 2013 הודיעה החברה על הליך פירוק .

בשנת 1997 התרסק מטוס של אארוסוויט בסלוניקי.

חברות בת
--------

במהלך שנות ה-90 של המאה ה-20 הקימה החברה 2 חברות בת: "דנייפר-אביה" ו"דונבאסאארו".

טיסות למזרח
-----------

עד לסגירתה הייתה החברה פעילה בתחום הטיסות למזרח, בעיקר לבנגקוק, בירת תאילנד. סוג המטוס שהיה מופעל לטיסות אלו הוא בואינג 767.
ישראלים נהגו לטוס עם החברה נוכח המחירים הנמוכים בהשוואה לטיסות אל על, אולם לא אחת התקבלו תלונות על איחורים ועיכובים גדולים בטיסות.

צי המטוסים
----------

צי אארוסוויט נכון למרץ 2012| כלי טיס | בצי | בהזמנה | נוסעים | הערות |
| --- | --- | --- | --- | --- |
| C | Y | סה"כ |
| איירבוס A320-200 | 3 | — | 12 | 138 | 150 | מופעלים על ידי דונבאסאירו |
| בואינג 737-300 | 3 | — | 12 | 118 | 130 | 1 המטוסים מופעל על ידי דנייפר-אוויה |
| בואינג 737-400 | 5 | — | 15 | 138 | 153 |  |
| בואינג 737-500 | 8 | — | 10 | 96 | 106 | 3 מופעלים על ידי דנייפר-אוויה2 מצוידים בכנפונים |
| בואינג 737-800 | 2 | 6/7 | 10 | 150 | 160 | קבלת ההזמנה החל משנת 2012 |
| בואינג 737-900ER | — | 4 | 20 | 165 | 185 |  |
| בואינג 767-300ER | 9 | — | 20 | 207 | 227 | 1 המטוסים מופעל על ידי דנייפר-אוויה3 מצוידים בכנפונים |
| אמבראר E-190 | — | 10/5 | לא נקבע | קבלת ההזמנה בשנים 2013 |
| סאאב 340A | 1 | — | — | 36 | 36 | מופעל על ידי Mars RK |
| סה"כ | 30 | 20/*12* |  |

פעילות החברה בישראל
-------------------

החברה הייתה פעילה מאוד בתחום קווי התעופה בין אוקראינה לישראל. הקו הראשי שהפעילה החברה בין שתי המדינות הוא הקו בין נמל התעופה בוריספיל לנמל התעופה בן-גוריון. קו זה פעל בתדירות של שתי טיסות יומיות, אשר התבצעו במטוסי בואינג 737-800 ובואינג 767-300ER.

כמו כן, החברה הפעילה טיסה יומית אחת מהערים: דניפרופטרובסק, דונצק, סימפרופול ואודסה לנמל התעופה בן-גוריון. טיסות אלו התבצעו במטוסי בואינג 737.

קישורים חיצוניים
----------------

ויקישיתוף מדיה וקבצים בנושא **אארוסוויט** בוויקישיתוף
  מדיה וקבצים בנושא אארוסוויט באתר Airliners.net
**אדקה** (**EDEKA**) היא חברת הסופרמרקטים הגדולה בגרמניה.

אדקה נוסדה ב-1898 עם איחודן של 21 חברות קטנות. שם החברה התפתח מראשי התיבות E.d.K, בגרמנית: Einkaufsgenossenschaft deutscher Kolonialwarenhändler, "איחוד סוחרי מוצרים קולוניאליים גרמניים". ההנהלה הראשית של אדקה יושבת בהמבורג.

בשנת 2005 קנתה אדקה רשת סופרמרקטים גדולה, שפאר (Spar), אשר כללה 2,100 סניפים. נכון לשנת 2006 קיימים 11,500 סניפים של אדקה, ונתח השוק שלה בגרמניה מהווה 26%. סניפי הרשת מגוונים מאוד בגודלם ונעים בין מכולות שכונתיות ומרכזי קניות ענקיים בני מספר קומות. סניפי הרשת נושאים שמות רבים; את השם "אדקה" נושא רק מיעוט הסניפים. אין זה נדיר למצוא שני סופרמרקטים הסמוכים זה לזה, הנושאים שמות שונים והמשתייכים שניהם לרשת אדקה.

לאדקה מספר חברות-בת המפעילות סניפים מחוץ לגרמניה - ברוסיה, בצ'כיה, בדנמרק ובאוסטריה.

קישורים חיצוניים
----------------

ויקישיתוף מדיה וקבצים בנושא **אדקה** בוויקישיתוף
* אתר האינטרנט הרשמי של אדקה
* אדקה, ברשת החברתית פייסבוק

* אדקה, ברשת החברתית אינסטגרם

* אדקה, סרטונים בערוץ היוטיוב

* אדקה, באתר פינטרסט

|  |  |
| --- | --- |
| בקרת זהויות עריכת הנתון בוויקינתונים | 
* GND: 1077106300
* LCCN: nb2006006783
* VIAF: 240517519
* WorldCat: viaf-42144648251806101864

 |
ילדים משחקים פוגים
**פוֹגים** הוא משחק ילדים, שמקורו בהוואי, והוא נוצר שם ב-1925. 

בתחילת שנות ה-90 של המאה ה-20 החל המשחק להיות פופולרי בארצות הברית, ובמדינות רבות בהן ישראל.

מקור השם
--------

מקור השם הוא במשקה שנקרא Passion Fruit, Orange, Guava (או בראשי תיבות *POG*) שמכסי הבקבוקים שלו היוו את דיסקיות המשחק.

מטרת המשחק ומהלכו
-----------------

מטרת המשחק היא איסוף דיסקיות קרטון מאוירות, הקרויות "**פוֹגים**". במהלך המשחק מניחים השחקנים ערימת דיסקיות על משטח מאוזן. לפי תור, באמצעות הטלת דיסקת פלסטיק הנקראת "**פצץ**" מנסה כל שחקן להפוך מספר רב ככל הניתן של פוגים. הפוגים שהתהפכו הופכים לרכושו של השחקן שהפכם.

כל פוג - מסגרתו צבועה בצבע מסוים, כלומר, הוא שייך לסדרה ("הסדרה האדומה", "הסדרה הכחולה", "הסדרה הכתומה"). יש סדרות הנחשבות יוקרתיות מאחרות. הפוגים ה"שווים" ביותר נקראים "ג'וקר".

מדובר בשילוב של תחביב איסוף, משחק מיומנות ומזל.

פוגים בישראל
------------

פצץ ישראלי
פוגים ישראלים
משחק הפוגים הישראלי שווק על ידי נ.ב. שיווק אלבומים בע"מ ונמכר בין השנים 1994–1995 וכלל 1030 דיסקיות קרטון, אך בפועל שווקו רק 722 פוגים שונים (מפוגים מספר 421 עד 450, מספר 541 עד 600, מספר 661 עד 720 ומספר 841 עד 1,000 לא שווקו פוגים).

המשחק הפך בישראל לאמצעי שיווקי, כאשר חברות מסחריות כדוגמת "בנק הפועלים", "דומינוס פיצה", "באדי" וחברת הדלק "סונול" ותוכניות טלוויזיה "הקומדי סטור", "הופה היי" ו"קופיקו" הפיקו פוגים המפרסמים אותן.

כמו כן במקביל הופקו פוגים של הסדרה האמריקאית "מייטי מורפין פאוור ריינג'רס" שיוצרו ושווקו בשנת 1995 וכללו 110 דיסקיות קרטון.

בשנת 2021 שבו הפוגים לארץ תחת השם "בומים". 

### אזכורים במדיה הישראלית

* בתוכנית "זהו זה!" הופק פרק על הפוגים בדצמבר 1994.
* הפוגים היו נושא למספר עלילות קצרות בקומיקס "זבנגל'ה!".

חיקויים
-------

בעקבות הפוגים שווקו לאחר מכן הפליקים שנוצרו על ידי חברת לגין והיו דיסקיות מתכת. בהמשך הופיע טרנד של דיסקיות לאיסוף שהוטמנו בשקיות חטיפים, ועליהם הופיעו מגוון דמויות אנימציה פופולריות (כגון "יו-גי-הו!" ו"גיבורי מארוול") וכן גם דיסקיות של יצרנים נוספים (כדוגמה "פוקימון" טאזוס, נוקס, בוינקס, "דרגון בול Z")

ראו גם
------

* גולות
* גוגואים

קישורים חיצוניים
----------------

ויקישיתוף מדיה וקבצים בנושא **פוגים** בוויקישיתוף

* spakatak.com International Tazos Guide
* Reference site for AAFES pogs, with image galleries
* Information and images of pogs, tazos, flippos and other milkcaps
* Information and history about the milkcap craze


|  |  |
| --- | --- |
| בקרת זהויות עריכת הנתון בוויקינתונים | 
* NDL: 00576851

 |
**רבי שלמה אַבִּיטְבּוֹל** הוא רב, דיין ופייטן שחי במאה ה-18 במרוקו. מחבר הפיוט המפורסם יפה ותמה.

ביוגרפיה
--------

נולד לרב מימון אביטבול בשנת ה'ת"ק - 1740, בעיר צפרו שבמרוקו.

בילדותו למד אצל אביו שהיה תלמיד של רבי שמואל אלבז מהעיר פאס. בהמשך למד והוסמך לרבנות אצל רבי שאול ישועה אביטבול מחבר הספר 'אבני שיש', ורבי אליהו הצרפתי מפאס. בהמשך התמנה לדיין בבית הדין בצפרו, והוציא פסקי דין שונים בנושאי ממונות.

לצד לימודיו התורניים עסק גם במסחר, ותמך ביתומים ואלמנות. בהמשך התמנה לגזבר הצדקה וגבה כספי צדקה עבור עניים ותלמידי חכמים בעיר צפרו ובערים נוספות.

בימיו היו בעיר שני תנורים מרכזיים לאפיית לחם ששמשו את כלל הציבור, ונודע לו כי צעירים ערבים מטרידים את בנות היהודים המגיעות לאפות את פתם, ולפיכך פעל כדי להקים תנור נוסף בתוך המלאח בצפרו.

בשנת 1790 התמנה מולאי יזיד לשליט מחוז פאס, החריב את בתי הכנסת וגירש את יהודי העיר ממנה. בעקבות כך פעל הרב אביטבול כדי לקלוט את יהודי פאס בעיר צפרו ולסייע להם.

בשנת 1792 שלח אגרת ליהודי דדש במדבר סהרה בה חיזק אותם על אומץ רוחם להילחם בגויים שבאו להרגם (האגרת בכתב ידו נמצאה באוסף הרב יעקב משה טולידנו).

נולדו לו כמה בנים, ביניהם; רבי אברהם אביטבול - ראש ישיבת מרקש ורבי עמור אביטבול - מחבר ספר שירת העומר.

נפטר בשנת ה'תקע"ה - 1815 ונטמן במרקש. תאריך פטירתו בשנה אינו ידוע, ונהוג לציינו בח' בחשון.

פיוטים שחיבר
------------

הרב אביטבול נודע כפייטן וכבעל ידע רב בפסוקי התורה אותם שיבץ בפיוטים שחיבר, וביניהם:

* **יפה ותמה תורה תמימה** - פיוט שזכה לתפוצה רבה.
* **ה' אדוני מה אדיר שמך** (שיר ידידות 193)
* **דודי למה תישן** (שם 64)
* **מלך רם יחיד מושל בתחתית ועליה** (שם 193)

חיבוריו
-------

* **שו"ת 'מנחת העומר',** תשובות שלו ושל בנו הרב עמור, ראה אור בשנת 1950
* **חידושים על התנ"ך** ועל דברי חז"ל מובאים בספר 'חידושים וביאורים' מאת הרב ציון תורג'מן
* **פירוש להגדה של פסח**, ראה אור גם הוא על ידי הרב ציון תורג'מן
* **פירושים על המגילות**, קיימים בכתב יד וטרם ראו אור
* **ספר 'חזיונות לילה'** ובו חלומות שחלם וייחס להם חשיבות תורנית, ספר זה לא ראה אור.

| תקופת חייו של הרב שלמה אביטבול על ציר הזמן |
| --- |
| 
ציר הזמןציר הזמן

 |

הערות שוליים
------------

1. 1 2  רבי שלמה אביטבול, באתר החכם היומי
2. ↑  כתב יד. פסק דין מאת רבי שלמה אביטבול. צפרו, תקע"ב [1812], באתר ווינרס מכירות פומביות
3. ↑  זְ'מְעָה מְבָּרְכָּה מְסְעוּדָה: סיכום סוף השבוע למסע הנשים למרוקו, ‏29 במאי 2022
4. ↑  ד"ר אלי שפר / אסרף, מחווה לר' שלמה אביטבול, מחבר הפיוט "יפה ותמה")כולל ביאור), באתר מורשת יהדות מרוקו, ‏23 בדצמבר 2019
5. ↑  דוד אפרתי – אפריאט, יצירותיהם של חכמי צפרו, באתר קהילת צפרו
6. ↑  יוסף נעים, **מלכי רבנן**, עמ' דף קטו, ג

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007448354905171
* LCCN: nr2001049780
* VIAF: 73787283
* WorldCat (עם VIAF): 73787283

 |
הסקודטו
ה**סקודטו** (באיטלקית: **Scudetto**, "מגן קטן") הוא עיטור שנענד על ידי מועדוני ספורט איטלקיים שזכו באליפות איטליה בענף הספורט שלהם בעונה הקודמת. הסקודטו נוצר בשנות ה-20 של המאה ה-20 כדי לכבד את הזוכה בליגת הכדורגל הלאומית של איטליה (ב-1929 מותגה מחדש כסרייה א') והקבוצה הראשונה שלבשה אותו הייתה גנואה ב-1924. מאוחר יותר הוא אומץ על ידי קבוצות של ענפי ספורט אחרים.

המילה סקודטו משמשת גם לציון גביע הסרייה א', ו"זכייה בסקודטו" הוא ביטוי נרדף ל"זכייה בסרייה א'".

מקור
----

ג'אנלואיג'י בופון ב-2016, לובש את הסקודטו (במרכז החולצה) בו זכה עם יובנטוס בעונה הקודמת. בתמונה מופיעה גם הקוקארדה, שנלבשת על ידי מחזיקת הקופה איטליה.
המצאת הסקודטו מיוחסת בדרך כלל למשורר והמחזאי גבריאלה ד'אנונציו, שבצעירותו היה חסיד נלהב של כדורגל.

בשנת 1920, העיר האוסטרו-הונגרית לשעבר פיומה (כיום רייקה הקרואטית) סופחה לאיטליה. ד'אנונציו הציע שקבוצת הכדורגל המקומית תכיר בתמיכה בריבונות האיטלקית על העיר על ידי ענידת מגן בעל שלושה צבעים בצבעי דגל איטליה - ירוק, לבן ואדום על החולצות שלהם.

בשנת 1924 אישרה התאחדות הכדורגל האיטלקית את ההחלטה לכבד את האלופה המכהנת, ואיפשרה לה לענוד את הסקודטו על חולצות המשחק שלהם. מאז, הסקודטו הפך לסמל של האלופה המכהנת של כל ליגת ספורט באיטליה.

אליפות הרוגבי יוניון האיטלקית שהחלה בשנת 1928 אימצה גם היא את מנהג ענידת הסקודטו על חולצת האלופה המכהנת.

קוקארדה
-------

ה**קוקארדה** (באיטלקית: **Coccarda**) הוא הקוקאדה (Cockade) הלאומית של איטליה, מעין רונדל עגול בצבעי דגל איטליה (מבחוץ פנימה: אדום-לבן-ירוק). הקוקאדה נענדת, בדומה לסקודטו, על ידי מחזיקת הקופה איטליה (הגביע האיטלקי) בעונה שלאחר הזכייה.

קישורים חיצוניים
----------------

ויקישיתוף מדיה וקבצים בנושא **סקודטו** בוויקישיתוף

הערות שוליים
------------

1. ↑  Paolo Pierangelodate=8 April 2013. "150 anni di D'Annunzio, l'ideatore dello scudetto sulle maglie da gioco" [יום הולדתו ה-150 של ד'אנונציו: היה ממציא הסקודטו על מדי ספורט]. *לה גזטה דלו ספורט* (באיטלקית). מילאנו. נבדק ב-9 בדצמבר 2016. `{{cite news}}`:  (עזרה)
2. ↑  Roberto Graziosi (25 באפריל 2016). "Chi ha inventato lo Scudetto?" [מי המציא את הסקודטו?]. *פוקוס*. נבדק ב-9 בדצמבר 2016. `{{cite news}}`:  (עזרה)
**יהושע (שי) עמר** (נולד ב־5 באוגוסט 1978) הוא זמר־יוצר ישראלי.

ביוגרפיה
--------

שי עמר גדל בשכונת תל כביר בתל אביב. 

כשהיה בן 15 הקים עם חברים להקת רוק שניגנה במתנ"ס המקומי, שם גילה אותו המפיק המוזיקלי שמוליק נויפלד. הוא הקליט סקיצות באולפני טריטון, קיבל כמה הצעות, אך לבסוף חתם בחברת עננה. הוא הקליט את אלבום הבכורה שלו בהפקתו של נויפלד ועם ייעוץ ושותפות בכתיבת הטקסטים של מאיר גולדברג. באלבום ניגנו מיטב הנגנים. האלבום יצא ב־2001, והסינגל השלישי מתוכו, "באושר ובעוני" (מילים: שי עמר ומאיר גולדברג, לחן: שי עמר) הפך ללהיט גדול, וזכה להשמעות רבות בתחנות הרדיו ולווידאו קליפ מצליח. עמר החל להופיע ברחבי ישראל, וב־2002 זכה בפרס נוצת הזהב של אקו"ם כתגלית השנה. כמו כן הוכתר כזמר השנה של רדיו חיפה לשנת 2002. 

למרות ההצלחה המסחררת שעמר השיג בזכות "באושר ובעוני" הוא לא הצליח למנף את הצלחתו ושקע אט אט לאלמוניות.

ב־2009 הוציא עמר את הסינגלים "בואי נצא", "בדרך למעלה", ו"מלך ומלכה" בהפקה מוזיקלית של יוסי מזרחי ובהפקה עצמאית של "טוב יפיק רצון".

בסוף 2012 השתתף עמר באודישנים לתוכנית "The Voice ישראל" ושר בו את "מהרי נא" של אהוד בנאי, אולם על אף שהשופטים ציינו לשבח את שירתו עמר לא העפיל לשלב הבא.

ב־2015 הוציא את הסינגל "מכתם לדוד".

ב־2016 הוציא את הסינגל "כציפור בודד על גג".

חייו הפרטיים
------------

עמר נשוי ואב לארבעה. בשנים שלאחר הצלחתו החל להתחזק בשמירת מצוות וכיום הוא חובש כיפה או כובע.

קישורים חיצוניים
----------------

* שי עמר, באתר שירונט
* שי עמר, באתר Tab4u
* שי עמר, דף שער בספרייה הלאומית
* שי עמר, באתר MOOMA (בארכיון האינטרנט)
* יעקב בר-און, שי אמר, באתר ynet, 9 בינואר 2002
* מאיה כהן, לאן נעלם שי עמר?, באתר ישראל היום, 26 בנובמבר 2008
* הפקה עצמית‏, בכורה: שי עמר - "בואי נצא", באתר וואלה!‏, 24 בדצמבר 2008
* זוהרת כהן, עם הקב"ה, באושר ובלי עוני: ריאיון עם שי עמר, באתר "הידברות", 24 באוקטובר 2013
* יעקב בר־און, ‏איך שגלגל מסתובב: שי עמר מנסה לשחזר את ההצלחה של ב"אושר ובעוני", באתר מעריב אונליין, 16 בדצמבר 2015 סרטונים

הערות שוליים
------------

1. ↑  עונה חדשה The Voice ישראל - פרק 5 המלא : הקול או כלום, בערוץ של The Voice ישראל באתר YouTube, ‏26 בדצמבר 2012
2. ↑  שי עמר בדרך לפרוייקט חדש: מכתם לדוד, באתר ערוץ 7, 2 בדצמבר 2015
3. ↑  נתנאל לייפר, ‏שי עמר בסינגל חדש - כציפור בודד על גג, באתר כיכר השבת, 14 באוקטובר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308756605171
* ISNI: 0000 0001 0811 5054
* VIAF: 160580560
* WorldCat: viaf-160580560

 |
**"הפטריוטים של רוסיה"** (ברוסית: **«Патриоты России»**) הייתה מפלגה פוליטית רשומה ברוסיה, שהוקמה בשנת 2005 כתוצאה מפיצול המפלגה הקומוניסטית, על בסיסה של "מפלגת העבודה הרוסית" שהתקיימה עד ינואר 2021 עת מוזגה עם מפלגת רוסיה הוגנת. מייסדה ומנהיג המפלגה בשנות קיומה היה גנאדי סמיגין.

היסטוריה
--------

על פי המצע הרשום במשרד המשפטים, האידאולוגיה של המפלגה היא סוציאליזם דמוקרטי וקולקטיביזם.

בשנת 2004, לאחר קיום קונגרס אלטרנטיבי של המפלגה הקומוניסטית של הפדרציה הרוסית בניסיון להחליף את זיוגאנוב, ביוזמתו של גנאדי סמיגין, הוקמה באותה שנה "קונגרס הפטריוטים של רוסיה", המאחד מספר עמותות ציבוריות.

ב-20 באפריל 2005 נערך הקונגרס המכונן של מפלגת הפטריוטים של רוסיה, שנרשמה כחוק כקונגרס הבא של מפלגת העבודה הרוסית, ששינתה את שמה, בקונגרס זה נבחר גנאדי סמיגין ליושב ראש המפלגה.

בשנת 2008 הקונגרס השמיני של "פטריוטים של רוסיה" אישר את הפיכת המפלגה לחלק מהפטריוטים של "מפלגת השלום והאחדות", אולם בשנת 2012, לאחר תיקוני חקיקה בנושא פישוט הליך רישום מפלגות פוליטיות, החליטה הוועדה המארגנת של "מפלגת השלום והאחדות" בראשות סאג'י אומלטובה על היפרדות והפיכת "פטריוטים של רוסיה" לתנועה פוליטית עצמאית.

### שיתוף פעולה ומיזוג עם רוסיה הוגנת

בשנים 2005–2008 המפלגה הייתה חברה בקואליציה שהוקמה באותו שם עם "המפלגה העממית של הפדרציה הרוסית"; רצון העם; מפלגת תחיית רוסיה; מפלגת השלום והאחדות. מאז 2011 המפלגה משתפת פעולה עם החזית העממית הרוסית שנוצרה ביוזמתו של ולדימיר פוטין.

בינואר 2021 התמזגה עם מפלגת רוסיה הוגנת לקראת הבחירות הפרלמנטריות ברוסיה 2021.

בחירות
------

בשנת 2007 המפלגה קיבלה 0.89% (615,417 קולות) בבחירות לדומא החמישית. בראש הרשימה עמדו מנהיג המפלגה גנאדי סמיגין, יו"ר הדומה לשעבר ומנהיג מפלגת התחייה הרוסית גנאדי סלזניוב, השחקן סרגיי מאחוביקוב, צירי הדומה אנדריי ויורי סאבייב, וכן ויקטור צ'רפקוב, אלכסנדר קרוטוב וולדימיר סמגו - שמועמדותם אושרה בקונגרס המפלגה השביעי.

בשנת 2011 המפלגה קיבלה 0.97% (639,119 קולות) בבחירות לדומה הששית. רשימת המפלגה בראשות מנהיג המפלגה גנאדי סמיגין, כללה את השחקן סרגיי מאחוביקוב וצירי הדומה לשעבר נאדז'דה קורנייבה וסרגיי גלוטוב.

בשנת 2016, בבחירות לדומה השביעית, המפלגה סיימה במקום ה-12 עם 0.59% מהקולות.

בשנת 2018 המפלגה לא מינתה מועמד משלה בבחירות לנשיאות, ותמכה בפוטין.

קישורים חיצוניים
----------------

ויקישיתוף מדיה וקבצים בנושא **הפטריוטים של רוסיה** בוויקישיתוף
* 

* אתר האינטרנט הרשמי של הפטריוטים של רוסיה
* הפטריוטים של רוסיה, ברשת החברתית VK

הערות שוליים
------------

1. ↑  יש מפלגות כאלה! מדריך לבוחר (כתבה (ברוסית))
2. ↑  Ъ-Коммерсант "Сколько членов у российских партий"
3. ↑  Программа и Устав Политической партии Патриоты России на сайте Министерства юстиции (ארכיון)
4. 1 2 3 4  История создания партии Патриоты России
5. 1 2 3  Историческая хронология партия Патриоты России (אורכב 23.09.2015 בארכיון Wayback Machine)
6. ↑  «Патриоты России» и «Партия мира и единства» объединились
7. ↑  «Патриоты России» вступят в Общероссийский народный фронт
שער גיליון **מבפנים**, כרך ל"ה, אביב-קיץ תשל"ג 1973
**מבפנים** הוא ביטאון תנועת הקיבוץ המאוחד משנת 1927 עד 1982, אשר יצא לאור במתכונת של רבעון. לפני כן, משנת 1923, היה זה ביטאון משק עין חרוד ובהמשך ביטאון תנועת הקיבוצים קיבוץ עין חרוד. לאחר מכן, משנת 1982 ועד 1993 היה "מבפנים" לביטאון התק"ם, בשנה זו התמזג עם יעד והמשיך לצאת תחת השם "מפנה".

תולדותיו
--------

"מבפנים" החל את דרכו באוקטובר 1923 כדף משוכפל שהופץ באופן בלתי סדיר בין חברי משק עין חרוד. בין החודשים אוגוסט לאוקטובר 1927 הופץ במסגרת קיבוצי התנועה שנקראה "קיבוץ עין חרוד", שקדמה לתנועת הקיבוץ המאוחד. עם הקמת תנועת הקיבוץ המאוחד באוקטובר 1927 הפך לביטאונה של התנועה ולשופרו של מנהיגה, יצחק טבנקין.
עד 1931 המשיך הביטאון לצאת במתכונת דפים משוכפלים ומאז יצא בדפוס. מנובמבר אותה שנה החל לצאת באופן סדיר כרבעון. בשל דרישות פקודת העיתונות המנדטורית והצנזורה יצא גם לעיתים בשמות משתנים כגון "דבר מבפנים", "עלים מבפנים", "איגרת מבפנים", "קונטרס מבפנים" ועוד.
עם עורכי "מבפנים" נמנו משה ברסלבסקי, נחום בנארי, מנחם דורמן, זאב יוסיפון, משה בסוק, שלמה אבן-שושן, אביטל דפנא, זרובבל גלעד, אליעזר ליבנה, אברהם תרשיש ואחרים.

בשנת 1971 הוציאה לאור הוצאת הביבליוגרפיה הקיבוצית מפתח מוער לכל הגיליונות שפורסמו בין השנים 1923–1967 בעריכת מאיר בוכסווילר ודניאל קארפי.

קישורים חיצוניים
----------------

* "מבפנים", באתר תנועת העבודה הישראלית
**סשה קלאיג'יץ'** (בסרבית: **Саша Калајџић**; נולד ב-7 ביולי 1997) הוא כדורגלן אוסטרי המשחק בעמדת החלוץ בוולברהמפטון וונדררס ובנבחרת אוסטריה.

קריירת מועדונים
---------------

קלאיג'יץ' התחיל את הקריירה שלו בקבוצת הכדורגל מקומית בשם דונאופלד וינה מהליגה הרביעית באוסטריה. בקיץ 2016 הצטרף לאדמירה ואקר מליגת העל האוסטרית, אך תחילה שיחק עבור קבוצת המילואים של המועדון מהליגה השלישית במדינה.

ב-30 ביולי 2017 ערך את הופעת הבכורה שלו בקבוצה הראשונה של אדמירה בניצחון 4–1 נגד ריינדורף אלטאך. ב-27 באוגוסט 2017 הבקיע את שער הבכורה 
שלו בקבוצה בהפסד 1–3 לאוסטריה וינה.

ב-5 ביולי 2019 חתם בשטוטגרט מהבונדסליגה השנייה תמורת 2.5 מיליון אירו. בעונת 2020/2021 רשם את עונת השיא שלו בקריירה כאשר כבש 16 שערים ב-33 משחקי ליגה.

ב-30 באוגוסט 2022 חתם בוולברהמפטון וונדררס. שלושה ימים לאחר מכן ערך הופעת בכורה בקבוצה, בניצחון 0–1 על סאות'המפטון.

קריירה בינלאומית
----------------

לזכותו של קלאיג'יץ' 6 הופעות בנבחרת הצעירה של אוסטריה.

ב-14 באוקטובר 2020 ערך את הופעת הבכורה שלו בנבחרת הבוגרת בניצחון 0–1 נגד רומניה. ב-25 במרץ 2021 כבש צמד בתיקו 2-2 נגד סקוטלנד במסגרת מוקדמות מונדיאל 2022.

ב-26 ביוני 2021 הבקיע בהפסד 1–2 לאיטליה במסגרת שמינית גמר יורו 2020.

קישורים חיצוניים
----------------

ויקישיתוף מדיה וקבצים בנושא **סשה קלאיג'יץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

| **נבחרת אוסטריה – יורו 2020** |
| --- |
| 1 א. שלאגר • 
2 אולמר • 
3 דראגוביץ' • 
4 הינטראגר • 
5 פוש • 
6 אילזנקר • 
7 ארנאוטוביץ' • 
8 אלאבה • 
9 סביצר • 
10 גריליץ' • 
11 גרגוריץ' • 
12 פרבאן •
13 בכמן • 
14 באומגרטלינגר •
15 לינהארט •
16 טרימל •
17 שאוב •
18 שופף •
19 באומגרטנר •
20 אוניסיוו •
21 ליינר •
22 לצארו •
23 ק. שלאגר •
24 ליימר •
25 קלדזיץ' •
26 פרידל •
מאמן: פודה | אוסטריהאוסטריה |
**השרפה בבסיס מבוא שילה** פרצה ב-9 בדצמבר 1985 (אור לכ"ו בכסלו, תשמ"ו, נר שני של חנוכה) בבסיס הצבאי מבוא שילה, השוכן סמוך לכביש אלון, במזרח השומרון. מבנה מגורים בבסיס עלה באש עקב רשלנות ונשרף כליל תוך דקות מעטות. באסון נספו שמונה חיילי צה"ל. שבעה חיילים נוספים נפצעו.

השרפה
-----

השרפה פרצה בשעה 1:00 בלילה לערך במבנה מגורים ובו 16 חדרים, שבו ישנו 84 חיילים. האש התפשטה במהירות ואחזה במבנה כולו בתוך פחות משלוש דקות. שמונה מהחיילים שישנו בחדרי המבנה לא הצליחו להיחלץ ממנו ונספו. חלקם נחנקו למוות משאיפת עשן וגזים רעילים, שהשתחררו מקירות המבנה בגלל האש. הערכת החוקרים הייתה, שהאש פרצה עקב כירת גז או נר חנוכה, שנשארו דולקים ואכן, בסופו של דבר, נמצא החייל שהשאיר שם נר דולק.

טמפרטורת האש, שהגיעה ל-1,000 מעלות צלזיוס, סיכלה את ניסיונות חיילי הבסיס לחלץ את חבריהם מהמבנה. כבאית הוזעקה מהישוב הסמוך, מעלה אפרים, אך גם צוותה לא הצליח להציל את הלכודים במבנה. הנזק שגרמה האש לגופות ההרוגים הקשה על זיהוין.

החיילים שנפגעו השתייכו למפקדת עוצבת עמוד האש של חיל התותחנים, ששכנה בבסיס.

לאחר השרפה
----------

המבנה שנשרף היה מבנה טרומי נייד, אחד מתוך קבוצת מבנים, ששימשו בסוף שנות השבעים את הקבלנים האמריקאים, שבנו בנגב את בסיסי רמון ועובדה. התברר כי קירותיו נבנו מחומר פלסטי דליק ביותר.

אף ששני ארגוני מחבלים הוציאו הודעות כוזבות של נטילת אחריות לשרפה, החקירה לאחר השרפה שללה אפשרות של פיגוע חבלני. החקירה העלתה כי השרפה פרצה עקב הדלקת נר באחד מחדרי המגורים. החייל מדליק הנר, שנשאר בחיים, נשפט ונדון למאסר.

ארבע שנים וחצי לאחר האסון, ב-22 באפריל 1990, התנגשו ליד אותו בסיס שני מסוקי יסעור במהלך טיסת אימון והתרסקו. בתאונה זו נספו שבעה אנשי צוות אוויר.

קישורים חיצוניים
----------------

* ידיעות מהעיתון מעריב, 10 בדצמבר 1985, באתר עיתונות יהודית היסטורית:
* יוסף ולטר, "האש רדפה אחרינו במהירות: החדרים הכפכו למכודת-מוות", מעריב, 10 בדצמבר 1985 (המשך)
	+ הערכת החוקרים: הדליקה פרצה כשאחד החיילים הדליק נר, או כיריים של גז, או שהצית סיגריה ונרדם, מעריב, 10 בדצמבר 1985 (המשך)
	+ המבנה בער כמו תפאורה של סרט: החיילים קפצו והלהבות רדפו אחריהם, מעריב, 10 בדצמבר 1985
	+ אריה בנדר, שלושה פצועים ב"הדסה" אחד מהם בטיפול נמרץ, מעריב, 10 בדצמבר 1985

הערות שוליים
------------

1. ↑  מקור: מעריב, 11 באפריל 1986.
2. ↑  ראו על התאונה באתר מרקיע שחקים.
גראבן והורסט שרטוט באדיבות הסקר הגאולוגי של ארצות הברית
מצדה היא הורסט, מימין אפשר לראות את **גראבן** מצדה
**גראבן** (בגרמנית: **Graben**; מילולית תעלה) הוא מונח בגאולוגיה מבנית המתאר גוש סלע שקוע בין שני העתקים מקבילים.

היווצרות
--------

גראבן הוא תוצאה של גוש סלע השוקע והמייצר עמק שמשני צדדיו יש מדרונות, ונוצר לעיתים קרובות לצד הורסט. הורסט וגראבן הם מבני שברים המעידים על כוחות מתיחה ועל התפשטות קרום כדור הארץ.

גראבן הוא תוצאה של העתקים נורמליים (אנכיים) מקבילים, שבהם הגוש התלוי יורד וגוש הבסיס עולה. מישורי השבירה משני צדי הגראבן נוטים כלפי מרכז הגראבן. הורסטים הם גושי סלעים מקבילים שנותרים בין גראבנים. מישורי השבירה של ההעתקים משני צדי הורסט נוטים ממרכז ההורסט והחוצה.

גראבן הוא תולדה של כוחות פנימיים טקטוניים הגורמים לשבירה ולסידוק, ולכן בנוף "צעיר" גראבן יהיה תמיד עמק, אבל כשהנוף "מתבגר" ומופעלים עליו כוחות חיצוניים של סחיפה עשוי תבליט הנוף להשתנות ואפילו להתהפך, כך שגראבן יהיה דווקא רכס. לעיתים תהליך כזה נובע מהיפוך תנועת הגושים כך למשל גראבן יהודה וגראבן פלשת שבתקופת הקרטיקון חל בהם היפוך והם הפכו להורסטים.

גראבן בודד או סדרה של גראבנים יוצרים את עמקי הבקע (rift valleys) הגדולים כדוגמת השבר הסורי אפריקני.

גראבנים ידועים
--------------

* בקעת הירדן
* בקעת בית נטופה
* עמק המוות בארצות הברית.
* עמק הריין מצפון לבזל בשווייץ.

קישורים חיצוניים
----------------

ויקישיתוף מדיה וקבצים בנושא **גראבן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007535907405171
* LCCN: sh85056150
* NDL: 00573015

 |
**חיה קדמון** (25 בספטמבר 1919 - 4 בספטמבר 1960) הייתה משוררת ומתרגמת.

ביוגרפיה
--------

קדמון (במקור קאופמן) נולדה בסימפרופול שברוסיה, בשנת 1925, כשהיא בת 6, עלתה המשפחה לארץ ישראל והתיישבה בכפר יחזקאל. אביה, אברהם קאופמן, היה מורה ואמה רופאת ילדים. היא למדה בגימנסיה הרצליה בתל אביב, הייתה חברה בשומר הצעיר ואחר גם בהנהגה הראשית של התנועה. היא הצטרפה ל"גרעין ארץ ישראלי-ג'", לימים חצור שבדרום.

קדמון הייתה חברה במפ"ם, וכתבה בעל המשמר, אחר כך הצטרפה לפלג השמאל של משה סנה, ובשנת 1954 הצטרפה למפלגה הקומוניסטית. היא החלה לפרסם בקול העם שירים, בהם שירים פוליטיים, שירים לירים ושירי ילדים, וכן מאמרי ביקורת ומסות בנושאי ספרות כללית ועברית. כמו כן תרגמה לעברית משיריהם של משוררים רוסים.

היא למדה ספרות עברית ואנגלית באוניברסיטה העברית בירושלים ואחר כך המשיכה ללימודי השתלמות באנגליה, שם ערכה והגישה תוכנית בשידורים העבריים של רשות השידור הבריטית. כשחזרה לארץ עסקה בהוראת ספרות עברית ואנגלית בבתי ספר ובסמינריונים שונים. הייתה בין פעילי הליגה לידידות ישראל-ברית המועצות וביקרה בברית המועצות ובבולגריה. 

קדמון נישאה לרוברט פרקש, ביולוג יליד ארצות הברית, שהיה פעיל במפלגה הקומוניסטית בארצות הברית והגיע לישראל עקב הרדיפות המקארתיסטיות. 

קדמון נפטרה ב-4 בספטמבר 1960 כשהיא בת 41 ונקברה בבית העלמין קריית שאול. נערך לה מסע ההלוויה ברחובות תל אביב בהשתתפות נציגי השגרירות הסובייטית, ועל קברה ספדו לה משה סנה ואלכסנדר פן, ובסיום הטקס הושר האינטרנציונל. בעלה נפטר שמונה חודשים לאחר מותה באופן פתאומי כשהוא בן 36. בנם היחיד, יובל, שהיה בן 4 כשהתייתם מהוריו, אומץ, על פי בקשתו של רוברט, על ידי ידידיו מהמפלגה הקומוניסטית, דני פתר-פטרזיל וליליה פתר פטרזיל.

עשור לאחר מותה יצאה לאור בהוצאת "תרבות לעם" אסופה משיריה, "לבעור תמיד" (1971), בעריכת המשורר אלכסנדר פן, הכוללת שירים פוליטיים, חברתיים וליריים.

יצירתה
------

* באן מספרים... קול העם, 5 בנובמבר 1954
* על גדרומיך, איראן, קול העם, 26 בנובמבר 1954
* על הדם, קול העם, 11 במרץ 1955
* שיר האבוקה החיה, קול העם, 22 באפריל 1955
* גאון ירדן, קול העם, 13 בינואר 1956
* למפלגה - תודה!, קול העם, 7 ביוני 1957
* שתי סונאטות, קול העם, 20 ביוני 1958
* בלדה על העשרים וארבעה, קול העם, 9 בספטמבר 1960
* שיר הלוחם המובל להורג, קול העם, 14 באפריל 1961
* ארצי שלי, קול העם, 26 במאי 1961 - השיר האחרון שכתבה
* למשוררי "הכסאות המרוקנים", קול העם, 16 בפברואר 1962
* אל העצמאות, קול העם, 17 באפריל 1964

קישורים חיצוניים
----------------

* חיה קדמון, ב"לקסיקון הספרות העברית החדשה"
* חיה קדמון איננה, קול העם, 5 בספטמבר 1960
* סוניה אידלברג, לזכרה של חיה קדמון, קול העם, 17 באוקטובר 1960
* מרדכי אבי-שאול, הסופר מ. אבי־שאול על מות חיה קדמון, קול העם, 21 באוקטובר 1960
* יוסף אלגזי, לזכרם של חיה קדמון (1960-1919) ורוברט פרקש (1960-1925)
* תמר גוז'נסקי, "שירי זונק ממרי יומך אל העתיד"(הקישור אינו פעיל)
* איתן קלינסקי, משוררת שלום נשכחת

הערות שוליים
------------

1. ↑  שבתי טבת, מתי חשוב אדם כמת?, הארץ, 6 בספטמבר 1960
2. ↑  משהו על מסורתו המהפכנית של העם הבולגרי, קול העם, 9 בספטמבר 1957
3. ↑  הלוויית המשוררת חיה קדמון בת"א, קול העם, 7 בספטמבר 1960

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310450805171
* ISNI: 0000 0000 7087 6287
* VIAF: 97267236
* WorldCat: viaf-97267236

 |
אשקובית מקוריתשכונת "עין עופרים" במצפה רמון הבנויה כולה מאשקוביות, ינואר 2010.
שכונת האשקוביות בקדומים על רקע הרי השומרון
**אשקובית**, או **אשדר-קוביות**, הוא מבנה מגורים שמורכב מקוביות בטון גדולות שנוצרו במפעל הבטון של חברת אשדר באשקלון. האשקוביות נפוצות בשיכונים שנבנו על ידי משרד השיכון בשנות ה-80 של המאה ה-20. שיטת הבנייה המודולרית איפשרה בניית שכונות גדולות בפרקי זמן קצרים ולכן הייתה פופולרית במיוחד ביהודה ושומרון. ברוב היישובים השכונות הראשונות נקראו מאוחר יותר בשם "שכונת האשקוביות". איכות המבנים טובה, יחסית, ורבים מהם בשימוש עד היום. את האשקוביות החליפו בשנים מאוחרות יותר מבנים שונים בבנייה טרומית קלה.

מבנה האשקובית
-------------

האשקוביות יוצרו בגודל ובצורה חיצונית אחידים במטרה להקל את השימוש בהם בבנייה מודולרית. כל אשקובית נבנתה באורך 6 מטר וברוחב 4 מטר. שלושה צדדים של הקוביה היו עשויים משתי שכבות של בטון יצוק שביניהם שכבת בידוד תרמי. אשקוביות יוצרו בכמה מפרטים: קובייה שכללה מטבח ללא קירות פנימיים, קובייה שכללה שני חדרים קטנים וקוביה עם חדר, מטבח ושירותים. כל מבנה כלל צירוף של מספר קוביות ואלו הותאמו אחת לשנייה עד ליצירת המבנה הסופי של האשקובית.

האשקוביות הונפו בעזרת מנוף והונחו על יסודות בטון שנבנו בשטח. האינסטלציה ומערכות החשמל היו מובנים בתוך הקירות, כך שכאשר הקוביות הוצבו במקום ניתן היה לחברן מיד לאספקת מים ולזרם החשמל. צינורות האינסטלציה היו מפלסטיק ויצוקים בקיר, לכן כל נזילה מהם מחייבת את שבירת הקיר או הקמת תשתית חיצונית נפרדת. 

מטעמי נוחות וחיסכון, בדרך כלל האשקוביות הורכבו מארבע או חמש קוביות עבור שתי יחידות דיור. במרוצת השנים שופצו חלק מהאשקוביות, הורחבו על ידי צירוף של קוביות נוספות או על ידי בניית תוספות והפכו לבתי מגורים לכל דבר. ביישובים רבים ניתן למצוא מבני מגורים בשטח של 120 מטרים רבועים שהתקבלו מהרכבת 5 אשקוביות. על חלקם הונחו גם גגות רעפים.

ראו גם
------

* בנייה מתועשת
* בנייה טרומית
* מבנה יביל

קישורים חיצוניים
----------------

ויקישיתוף מדיה וקבצים בנושא **אשקובית** בוויקישיתוף
חדר רוזוולט בזמן כהונת ביל קלינטון
**חדר רוזוולט** (באנגלית: **Roosevelt Room**) הוא חדר פגישות באגף המערבי של הבית הלבן. החדר ממוקם כמעט במרכז האגף המערבי, בקרבת החדר הסגלגל. החדר נקרא על שם שני נשיאי ארצות הברית – תאודור רוזוולט ופרנקלין דלאנו רוזוולט. שני הנשיאים נחשבים לתורמים המרכזיים לעיצוב ולבניית הבית הלבן והאגף המערבי.

תרשים האגף המערבי בבית הלבן. חדר רוזוולט צבוע בכחול.
החדר נבנה בזמן בניית האגף המערבי, על ידי תאודור רוזוולט בשנת 1902. חדר רוזוולט ממוקם היכן שמשרדו הראשון של תאודור רוזוולט באגף המערבי היה. החדר נמצא בקומה הראשונה של האגף המערבי בסמיכות לחדר הסגלגל ולחדר הקבינט. כאשר פרנקלין רוזוולט דר בבית הלבן, הוא השתמש בחדר לפגישות צוות ולפגישות גדולות עם חברי קונגרס. פרנקלין רוזוולט העביר לחדר אקווריום, ותלה בו מספר פוחלצי דגים. על כן נקרא החדר "חדר הדגים", עד שריצ'רד ניקסון העניק לו את שמו הנוכחי, להוקרת תאודור רוזוולט, על שבנה את האגף המערבי, ופרנקלין רוזוולט, על שהרחיב את האגף באופן ניכר.

גם כיום ממשיך לשמש החדר עבור פגישות צוות. בעיקר לצורך הודעה על פגישות והוספת אנשי צוות חדשים. החדר משמש גם כחדר הכנה כאשר הנשיא נפגש עם משלחות גדולות, לפני הכניסה לחדר הסגלגל.

ריהוט
-----

קירו המזרחי של החדר מעוגל, במרכזו נמצאת אח ובשני צדדיו דלתות. תבליט שטוח, העשוי מברונזה יצוקה המציג את תמונות הפרוטריט של שני הנשיאים היה תלוי על הקיר הדרומי, עד להורדתו בזמן שיפוץ שנערך בזמן כהונתו של ג'ורג' בוש הבן. בחדר אין חלונות, והוא מואר על ידי אשנב מלאכותי. באמצע החדר ממוקם שולחן ישיבות גדול בן שישה עשר מקומות. מרבית הרהיטים הם מהמאה העשרים, המעוצבים בסגנון הדומה לסגנונם של המלכה אן ותומאס צ'יפנדייל.

אכילת פיצה בחדר בזמן כהונת אובמה
למרות הורדת התבליט, עדיין תלויות בחדר תמונותיהם של פרנקלין רוזוולט ותאודור רוזוולט. תמונתו של פרנקלין רוזוולט צוירה על ידי אלפרד ג'וניה, בעוד תמונתו של תאודור רוזוולט, המציגה אותו על סוסו, צוירה על ידי טייד סטיקה. המסורת אומרת שכשאר הנשיא המכהן הוא מהמפלגה הדמוקרטית, תמונתו של פרנקלין רוזוולט תלויה מעל תמונתו של תאודור רוזוולט, ואילו כאשר הנשיא המכהן הוא מהמפלגה הרפובליקנית, סדר התמונות מתהפך. שונה היה ביל קלינטון שהחליט להשאיר את תמונת הנשיא הרפובליקני מעל עמיתו הדמוקרטי.

קישורים חיצוניים
----------------

ויקישיתוף מדיה וקבצים בנושא **חדר רוזוולט** בוויקישיתוף
* חדר רוזוולט במוזיאון הבית הלבן

| משרד הבית הלבן |
| --- |
| 

|  |  |
| --- | --- |
| משרד החדשנות האמריקנית • משרד הקבינט של הבית הלבן • מנהל התקשורת בבית הלבן • ראש סגל הבית הלבן • יועץ בכיר לנשיא ארצות הברית • משרד דובר הבית הלבן • יועץ לנשיא ארצות הברית • משרד הגברת הראשונה של ארצות הברית • (שף הבית הלבן • קונדיטור הבית הלבן • מעצב הפרחים הראשי של הבית הלבן • המזכיר החברתי של הבית הלבן • הסדרן הראשי של הבית הלבן) • משרד הבית הלבן לעניינים בין-ממשלתיים • משרד הבית הלבן לענייני חקיקה • משרד הבית הלבן לניהול ומנהל • משרד הבית הלבן לפעולות המשרד הסגלגל • משרד הבית הלבן לעניינים פוליטיים • משרד הנשיאות • משרד הבית הלבן של מזכיר מטה הבית הלבן • משרד הבית הלבן למסחר וייצור • משרד היועץ המשפטי של הבית הלבן • משרד עמיתי הבית הלבן של הבית הלבן • המשרד הצבאי לבית הלבן • לשכת היועץ לביטחון לאומי • משרד אסטרטגיה דיגיטלית • משרד טכנולוגיית המידע • משרד התקשורת • המועצה הכלכלית הלאומית • המועצה למדיניות פנים של ארצות הברית |  |

 |
**יהודה פרדיס** (4 במרץ 1924 – 23 באפריל 2023) היה סופר, עיתונאי, משורר, מחנך, עורך ומגיש פינות רדיו ישראלי.

ביוגרפיה
--------

פרדיס נולד בפוזנן, גרמניה (כיום בפולין), בן למנחם ושפרה. בגיל 10 עלה עם הוריו לארץ ישראל, והמשפחה התיישבה בחדרה. למד הוראה בסמינר בית הכרם. השתלם בפיזיקה בטכניון ובאוניברסיטה העברית בירושלים. הוא הגיש פינות בתוכניות הנוער של קול ישראל. היה עורך מדעי בשבועון הנוער "מעריב לנוער", ופרסם בו מדור מדע וטכנולוגיה ושאלוני "בחן את עצמך". כתב גם בעיתון "מעריב". בשנות ה-60 פרסם ספרים טכניים לנוער, בהם: "חמישים מלאכות", "טלוויזיה מהי", "בנה במו ידיך" ועוד, וספר ילדים - "האורן הבודד". כתב גם פזמונים – כמו "הצריף הקטן" (אותו הלחין משה וילנסקי, ושרה עפרה חזה) ו"האיש שבקיר" שהלחין מאיר הרניק ושר של שמשון בר-נוי.

יהודה פרדיס היה נשוי לחנה לבית לוי, שהייתה מורה בבית ספר יסודי ברמת גן. לזוג נולד בן.

נפטר ב-23 באפריל 2023, והובא לקבורה בבית הקברות ירקון

קישורים חיצוניים
----------------

* יהודה פרדיס, דף שער בספרייה הלאומית
* רשימת הפרסומים של יהודה פרדיס, בקטלוג הספרייה הלאומית
* הספרים של יהודה פרדיס, באתר "סימניה"
* מיכאל שרון, מקור השיר המסתורי "האיש שבקיר", באתר אימגו
* אלי אלון, מת העיתונאי והסופר יהודה פרדיס, באתר News1 מחלקה ראשונה, 30 באפריל 2023

הערות שוליים
------------

1. ↑  בית אריאלה וספריות תל אביב-יפו, באתר פייסבוק, ‏25 באפריל 2023
2. ↑  יהודה פרדיס באתר GRAVEZ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305263005171
* LCCN: n85346908
* SUDOC: 255061374
* VIAF: 247185613
* WorldCat (עם VIAF): 247185613

 |
**אופיסופט** היא חברה תוכנה ישראלית שנוסדה בשנת 1991. בשנת 2018 נרכשה על ידי קבוצת SQLink, אחת מחברות התוכנה הגדולות בישראל.

החברה עוסקת ביישום פתרונות מידע ניהולי וניהול ביצועים מבוססי בינה עסקית (BI) ומספקת מגוון פתרונות רחב על הספקטרום של BI, BIG DATA ו- BPM, שמטרתם לסייע לארגון לעמוד ביעדיו האסטרטגיים לאורך זמן. פתרונות החברה נותנים מענה לכל צורכי הארגון בהיבט מחסני הנתונים, ניתוח ובקרה, מינוף מערכות מידע קיימות, חיבור בין מערכות ה-BI לצרכים העסקיים של הארגון ועוד.

פתרונותיה של אופיסופט מבוססים על מתודולוגיות העסקיות ויישומיות כגון BSC, SIDE ועוד. כל זאת, תוך התבססות על הפתרונות הטכנולוגיים בתחום. אופיסופט היא שותפה עסקית של מספר ספקי המוצרים בתחום אינטגרציית המידע וה-BI, כולל IBM, מיקרוסופט ו-SAP.

כמו כן אופיסופט עוסקת בבניית מחסני נתונים והקמת מערכי מדדים ויעדים (Dashboard) תוך בניית שולחנות עבודה (פורטלים). אופיסופט מבצעת תהליכי High Level Desigin למערכי BI.

אופיסופט פיתחה פתרונות אנליטיים כוללים המיועדים למספר סקטורים:

* Opisoftcare - מגזר הבריאות
* OpisoftFI – גופים פיננסיים
* OpisoftGov – מגזר ציבורי
* OpisoftMng – גופי מסחר ותעשייה

החברה מונה כיום מעל ל 250 עובדים, בהם מהנדסי תעשייה וניהול, מנהל עסקים, ניתוח מערכות מידע, תכנות ו-System.

שותפים עסקיים
-------------

אופיסופט מציעה פתרונות בתחומים:

* כלי מיקרוסופט: OLAP, MOSS, SharePoint, SQL Server, Performance Point
* כלי IBM: קוגנוס (Cognos), לומברדי (Lombardi), אינישייט (Initiate) וכלי IBM נוספים.
* Business Objects.

קישורים חיצוניים
----------------

* אתר האינטרנט הרשמי של אופיסופט
* אופיסופט, באתר "ידע-טק"
* אופיסופט, באתר "אנשים ומחשבים"
מראה בציר פילדלפי, 2005
**פיצוץ מוצב JVT** ברצועת עזה התרחש ב-12 בדצמבר 2004 במהלך האינתיפאדה השנייה. המוצב הצה"לי הותקף על ידי ארגון החמאס באמצעות הפעלת חומרי נפץ שהוטמנו במנהרה שנחפרה תחתיו ונהרס. בהתקפה נהרגו חמישה חיילי צה"ל ושישה נפצעו. הייתה זו אחת מההתקפות הפלסטיניות הראשונות שנערכו ברצועת עזה וסביבה באמצעות מנהרת לחימה.

ההתקפה
------

מוצב JVT היה המוצב הצפוני ביותר של צה"ל לאורך ציר פילדלפי – רצועת החיץ לאורך גבול מצרים–רצועת עזה. המוצב חצץ בין מעבר רפיח לבין השטח הפלסטיני ברצועה. בעת ההתקפה הוא אויש על ידי חיילי גדוד הסיור המדברי.

ביום ההתקפה בשעה שש בערב התחוללו שתי התפוצצויות עזות שהחריבו את המוצב. הן התחוללו באמצעות הפעלת שני מטענים כבדים של חומר נפץ, אשר הוטמנו בתוך מנהרת תופת, שנחפרה מהשטח הפלסטיני ועד מתחת למוצב. ההתפוצצויות גרמו להרס רב ולדליקה בשטח המוצב. כל החיילים שנמצאו בו בעת ההתקפה נפגעו. ההתפוצצויות גרמו נזק גם למסוף רפיח, שנמצא במרחק של כ-300 מטר מהמוצב.

מייד לאחר ההתפוצצויות הסתערו על המוצב שני מחבלים. חלק מהחיילים הפצועים ירו לעברם והרגו אחד מהם. המחבל השני נמלט.

כוח חילוץ של צה"ל חש לעזרת הנפגעים במוצב. פעולתו הופרעה על ידי אש מרגמות ונשק קל שנורתה מהשטח הפלסטיני ופינוי הנפגעים התעכב. כמו כן במהלך פעולות החילוץ התחוללה במוצב התפוצצות שלישית, שלא גרמה לנפגעים. התברר כי חמישה מתוך 11 החיילים ששהו במוצב בעת ההתקפה נהרגו. אחד מהחללים התגלה רק לאחר חיפוש ממושך מתחת להריסות במוצב, שבו השתתפו צוותי חילוץ מפיקוד העורף שהובאו למקום. ארבעה מששת הפצועים נפצעו קשה.

לאחר ההתקפה
-----------

באוגוסט 2005 במהלך ביצוע תוכנית ההתנתקות, פינתה ישראל את כל רצועת עזה, כולל המוצבים בציר פילדלפי.

באוגוסט 2014 הרג צה"ל ברצועת עזה את מוחמד אבו שימאלה, איש חמאס שהיה אחד מהמעורבים בהכנת ההתקפה על המוצב.

בשנת 2016 פרסם חמאס פרטים על ההתקפה וטען כי בהכנתה השתתפו גם אנשי ארגון נצי הפת"ח. עוד נטען כי המנהרה שנחפרה אל מתחת למוצב הייתה באורך של 600 מטר וכי הוטמנו בה חומרי נפץ במשקל כולל של 1,300 קילוגרם. חמאס טען כי פיצוץ המוצב סייע לו להפנים את האפשרויות הגלומות מבחינתו בלוחמת מנהרות.

קישורים חיצוניים
----------------

* נועם שרביט, 5 חיילים נהרגו בפיצוץ מנהרת-תופת מתחת למעבר הגבול ברפיח, באתר News1 מחלקה ראשונה, 12 בדצמבר 2004
* חנן גרינברג, חמישה הרוגים בהתקפה על מוצב צה"ל ליד רפיח, באתר ynet, 13 בדצמבר 2004
* צה"ל חיסל את שלושת המפקדים הבכירים של חמאס בדרום הרצועה, באתר גלובס, 21 באוגוסט 2014
* משה פריגן, ‏חמאס חשף פרטים על פיגוע המנהרות הראשון, באתר כיכר השבת, 12 בדצמבר 2016
**אחוזת בית רעננה (דיור מוגן)** היא אחד מבתי הדיור המוגן הראשונים בישראל. הוא נוסד ב-1993 ברעננה, על ידי פרופ' יוסף לוי, יוחאי שניידר ויוסף שלגי.

אחוזת בית ממוקמת ברחוב אחוזה 269 בסמוך לפארק רעננה. הפרויקט כולל גם מרכז מסחרי. יוזם הקמת בית הדיור המוגן בשטח שדות התותים במערב רעננה, היה פרופ' יוסף לוי, רופא בכיר ומנהל מחלקה בבית החולים השרון; הוא הקים אותו ב-1993 בשיתוף עם יוחאי שניידר ויוסף שלגי מחברת "מליבו ישראל" בע"מ (כיום: אחוזת בית רעננה - דיור מוגן בע"מ).
לוי שימש כמנהל הרפואי הראשון של הבית, עד לפרישתו.

הפרויקט כולל כיום כ-340 יחידות דיור, בגדלים שונים (מדירות סטודיו ועד דירות גן ופנטהאוז).

באחוזת בית קיים רצף טיפולי גם לדיירים שעם השנים חלה ירידה במידת עצמאותם. בנוסף לדיור המוגן, קיים בה מתחם של דיור תומך, וכן אגף סיעודי הפועל ברישיון משרד הבריאות ובו מחלקה סיעודית ומחלקה לתשושי נפש.

באחוזת בית כ-150 עובדים. המנהל הרפואי הוא פרופ' אברהם אדונסקי, מנהל המערך הגריאטרי בבית החולים שיבא (תל השומר). מנהלת הבית היא איריס כהן.

אחוזת בית נכנסה אל הבורסה לניירות ערך בתל אביב וביצעה בחודש דצמבר 2014 הנפקה של איגרות חוב בשווי של כ-200 מיליון ₪.

קישורים חיצוניים
----------------

* 

* אתר האינטרנט הרשמי של אחוזת בית - דיור מוגן
**אייר אינדיה אקספרס** (בהודית: **एयर इंडिया एक्सप्रेस**, באנגלית: **Air India Express**) היא חברה לטיסות חסך הודית, שבסיסה בנמל התעופה הבינלאומי של קוצ'י. 

אייר אינדיה אקספרס היא חברת בת של אייר אינדיה, והיא מפעילה טיסות ליעדים במזרח התיכון, ובדרום-מזרח אסיה.

תולדות החברה
------------

חברת התעופה הוקמה במאי 2004, כמענה לביקוש הגובר לחברת תעופה זולה הודית, מצד אזרחי הודו המתגוררים במדינות המפרץ הפרסי. טיסת הבכורה של החברה שיצאה מנמל התעופה של העיר טריוונדרום שבמדינת קרלה, לנסיכות אבו דאבי התקיימה ב-29 באפריל 2005.

### הנהלה

מטה ההנהלת החברה שכן עד לינואר 2013 בבניין אייר אינדיה שבמרכז העסקים של מומבאי; נרימאן פוינט (Nariman Point). בינואר 2013 העבירה אייר אינדיה אקספרס את משרדיה לקוצ'י, ואת מרכז התפעול שלה לטריוונדרום.

צי המטוסים
----------

צי המטוסים של החברה נכון לינואר 2020:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| Y | סה"כ |
| בואינג 737-800 | 25 | — | 186 | 186 |  |
| סה"כ | 25 | — |  |

תאונות ותקריות
--------------

ב-22 במאי 2010 התרסק בנמל התעופה של מנגלורו, מטוס בואינג 737-800 בעל הרישום VT-AXV, שהיה בטיסה 812 מדובאי. המטוס החטיא את מסלול הנחיתה, והתרסק לתוך יער בקצה המסלול. בהתרסקות נהרגו 158 איש מתוך 160 נוסעים ו-6 אנשי צוות, מתוכם 16 בני משפחה אחת.

ב-7 באוגוסט 2020 התרסק בנמל התעופה של קוז'יקוד, מטוס בואינג 737-800 שהיה בטיסה 1344 מדובאי. המטוס החטיא את מסלול הנחיתה, והתרסק לתוך קניון בקצה המסלול. בהתרסקות נהרגו 18 איש מתוך 190 אנשים על המטוס.

קישורים חיצוניים
----------------

ויקישיתוף מדיה וקבצים בנושא **אייר אינדיה אקספרס** בוויקישיתוף
* 

* אתר האינטרנט הרשמי של אייר אינדיה אקספרס (באנגלית)
* אייר אינדיה אקספרס, ברשת החברתית פייסבוק

* אייר אינדיה אקספרס, ברשת החברתית אינסטגרם

* אייר אינדיה אקספרס, סרטונים בערוץ היוטיוב

  מדיה וקבצים בנושא אייר אינדיה אקספרס באתר Airliners.net

הערות שוליים
------------

1. ↑  פרטי צי המטוסים של אייר אינדיה אקספרס, באתר airfleets.net (באנגלית)
2. ↑  ‏חודש לאחר התרסקות מטוס אייר אינדיה אקספרס ועדיין אין דוח באתר משרד התחבורה‏
3. ↑  ‏‏158 הרוגים בהתרסקות מטוס בהודו, 8 ניצלו, באתר ynet, 22 במאי 2010
4. ↑  ‏הודי איבד 16 קרובי משפחה בהתרסקות המטוס, באתר ynet, 23 במאי 2010
5. ↑  18 בני אדם נהרגו בהתרסקות מטוס בנמל תעופה בהודו, באתר Haaretz הארץ